
ACORD 265/2006, DE 26 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 17/A/2006[2]. Requeriment d’informació a Televisió de Girona, SL
1. El 7 de juny de 2006 el Ple del Consell va adoptar l’Acord 193/2006, en virtut del qual es denegava la sol·licitud presentada per Televisió de Girona, SL d’autorització d’un negoci jurídic relatiu a la modificació de l’estructura accionarial consistent en l’adquisició per part de la societat Comercial de Serveis Alimentaris, SA (35,71%) de la totalitat d’accions de la societat Antena Local, SL (39,08%). Aquesta denegació es fonamentava en el fet que la societat Televisió de Girona, SL ostentava la condició de licitadora en el concurs per a l’adjudicació de concessions per a la prestació del servei de televisió digital local, amb la següent distribució accionarial: Antena Local, SL 39,08%; Comercial de Serveis Alimentaris, SA 35,71%; Iniciatives i Projectes Municipals, SA 21,01% i el Sr. [...] 4,20%. De tal manera que la sol·licitud presentada suposava una clara alteració de la composició inicial de la propietat de la societat licitadora, en contradicció amb el compromís formulat en el marc del concurs en el sentit de romandre durant 5 anys del període concessional sense alterar substancialment la seva estructura inicial de manera que afecti el control de la mateixa.

2. El 21 de juny de 2006 el Ple del Consell mitjançant l’Acord 208/2006, va emetre el corresponent Informe preceptiu i vinculant en relació amb l’oferta tècnica continguda al sobre B presentada pels licitadors en el procés d’adjudicació de la concessió en règim de gestió indirecta per particulars per a l’explotació del servei públic de televisió digital local (expedient 11/A/2006), a l’empara del que disposa la lletra c de l’article 10 de la Llei 2/2000, de 4 de maig, del Consell de l’Audiovisual de Catalunya (LCAC). En allò que aquí ens interessa, l’Informe atorga al licitador Televisió de Girona, SL, pel que fa a la demarcació de Girona, una puntuació de 616,5 punts, entre els quals figuren els corresponents a l’adopció del compromís d’estabilitat accionarial referit a l’apartat anterior. Aquesta puntuació ha donat lloc, així mateix, a l’adjudicació del corresponent canal digital a favor de Televisió de Girona, SL, (condicionada a l’adequada solució de la situació d’incompatibilitat que es descriu en el marc de l’Informe del Consell), en virtut de l’acord del Consell Executiu de la Generalitat adoptat en data 18 de juliol de 2006. 
3. Al llarg dels darrers mesos han anat apareixent diverses informacions en mitjans de premsa escrita, les quals donaven a entendre que malgrat l’absència de l’autorització prèvia i preceptiva del Consell, s’hauria produït ja algun tipus de negoci jurídic que afectaria l’estructura accionarial original de Televisió de Girona, SL, circumstància aquesta que d’altra banda fou expressament confirmada per part de representants d’aquesta societat en una reunió mantinguda amb representants del Consell i dels seus serveis. Aquesta transmissió comporta l’alteració de l’estructura amb què el licitador va concórrer originalment al procés d’adjudicació, i no suposaria només un incompliment del règim de modificació de l’estructura accionarial o empresarial dels prestadors de serveis de comunicació audiovisual establert en el marc de la Llei 22/2005, de 29 de desembre (LCA), de la comunicació audiovisual de Catalunya, sinó que entraria en oberta contradicció amb els compromisos adquirits per part de Televisió de Girona, SL en el si del concurs públic de referència, així com obligaria a revisar la puntuació atorgada per part del Consell en el si del seu Informe.

4. L’article 116.b) LCA atorga al Consell la potestat de requerir als prestadors de serveis de comunicació audiovisual la tramesa de tota la informació que sigui necessària als efectes de les seves competències. Així mateix, d’acord amb l’article 10.h) de la Llei 2/2000, de 4 de maig, del Consell de l’Audiovisual de Catalunya, una de les funcions del Consell és obtenir dels prestadors de serveis de comunicació audiovisual tota la informació que els sigui requerida per a l’exercici de les funcions del Consell.

Per tot l’exposat, el Ple del Consell de l’Audiovisual de Catalunya adopta els següents:

ACORDS

1. Requerir a Televisió de Girona, SL per tal que, en el termini màxim de trenta dies hàbils a partir de la recepció de la notificació d’aquest Acord, acrediti de forma fefaent davant del Consell de l’Audiovisual de Catalunya l’actual estructura accionarial de l’esmentada societat.

2. Notificar aquest Acord a Televisió de Girona, SL.
Barcelona, 26 de juliol de 2006.
Josep M. Carbonell i Abelló 


Rafael Jorba i Castellví

President

